Title: คำสั่งศูนย์บัญชาการแก้ไขปัญหาการทำการประมงผิดกฎหมายที่ 1/2558 เรื่อง การออกอาชญาบัตรหรือใบอนุญาตทำการประมงใหม่ให้แก่เรือประมงอวนรุนเดิมที่ถูกยกเลิก

คำสั่งศูนย์บัญชาการแก้ไขปัญหาการทำการประมงผิดกฎหมาย

คำสั่งศูนย์บัญชาการแก้ไขปัญหาการทำการประมงผิดกฎหมาย
ที่ ๑/๒๕๕๘
เรื่อง
การออกอาชญาบัตรหรือใบอนุญาตทำการประมงใหม่ให้แก่เรือประมงอวนรุนเดิมที่ถูกยกเลิก

ตามคำสั่งหัวหน้าคณะรักษาความสงบแห่งชาติ
ที่ ๒๔/๒๕๕๘ เรื่อง การแก้ไขปัญหาการทำการประมงผิดกฎหมาย ขาดการรายงาน
และไร้การควบคุม เพิ่มเติม ลงวันที่ ๕ สิงหาคม ๒๕๕๘ ข้อ ๒ (๑)
กำหนดห้ามมิให้บุคคลใดใช้หรือมีไว้ในครอบครองเพื่อใช้ซึ่งเครื่องมือทำการประมงอวนรุนที่ใช้ประกอบกับเรือยนต์
เว้นแต่การใช้เครื่องมืออวนรุนเคยที่ใช้ประกอบเรือยนต์ทำการประมงตามรูปแบบของเครื่องมือ
ขนาดของเรือ วิธีการทำการประมง พื้นที่ทำการประมง
และเงื่อนไขที่ศูนย์บัญชาการแก้ไขปัญหาการทำการประมงผิดกฎหมายกำหนด นั้น
เนื่องจากมีเจ้าของเครื่องมืออวนรุนที่ได้รับอาชญาบัตรอยู่เดิมโดยชอบด้วยกฎหมายก่อนหน้าที่คำสั่งหัวหน้าคณะรักษาความสงบแห่งชาติ
ที่ ๒๔/๒๕๕๘ ลงวันที่ ๕ สิงหาคม ๒๕๕๘ มีผลใช้บังคับ
เห็นควรบรรเทาผลกระทบที่เกิดขึ้นให้ผู้ที่ได้รับอาชญาบัตรหรือใบอนุญาตทำการประมงอวนรุนสามารถปรับเปลี่ยนเป็นเครื่องมือทำการประมงอื่นที่ไม่ขัดต่อกฎหมายได้

อาศัยอำนาจตามคำสั่งหัวหน้าคณะรักษาความสงบแห่งชาติ
ที่ ๔๒/๒๕๕๘ เรื่อง การแก้ไขปัญหาการทำการประมงผิดกฎหมาย ขาดการรายงาน
และไร้การควบคุม เพิ่มเติมครั้งที่ ๒ ลงวันที่ ๑๑ พฤศจิกายน ๒๕๕๘ ข้อ ๒ (๓) (ค)
และข้อ ๒ วรรคสอง ศูนย์บัญชาการแก้ไขปัญหาการทำการประมงผิดกฎหมายจึงมีคำสั่ง
ดังต่อไปนี้

ข้อ ๑ 
ให้พนักงานเจ้าหน้าที่ตามกฎหมายว่าด้วยการประมงพิจารณาออกอาชญาบัตรหรือใบอนุญาตทำการประมงเฉพาะเจ้าของเครื่องมืออวนรุนที่ได้รับอาชญาบัตรเครื่องมืออวนรุนโดยชอบด้วยกฎหมายของปีการประมง
๒๕๕๘
ตามทะเบียนคุมผู้ได้รับอาชญาบัตรเครื่องมือทำการประมงอวนรุนของกรมประมงที่ได้แจ้งความประสงค์
กรณีหนึ่งกรณีใดดังนี้
(๑)
ออกอาชญาบัตรหรือใบอนุญาตทำการประมงอวนลากแผ่นตะเฆ่ให้แก่เจ้าของเรือประมงอวนรุนที่มีขนาดตั้งแต่
๑๐ ตันกรอสขึ้นไป
(๒)
ออกอาชญาบัตรหรือใบอนุญาตทำการประมงอวนรุนเคยให้แก่เจ้าของเรือประมงอวนรุนทุกขนาด
โดยแก้ไขประเภทของเครื่องมือจากเครื่องมืออวนรุนเป็นเครื่องมืออวนรุนเคย

ข้อ
๒  กรณีเจ้าของเครื่องมืออวนรุนแจ้งความประสงค์ขอรับอาชญาบัตรหรือใบอนุญาตทำการประมงสำหรับเครื่องมือทำการประมงประเภทอื่นนอกเหนือจากเครื่องมือทำการประมงประเภทที่มีการควบคุมจำนวนตามระเบียบกระทรวงเกษตรและสหกรณ์ที่เกี่ยวข้อง
หรือขอเพิ่มเติมจากเครื่องมืออวนลากแผ่นตะเฆ่หรือเครื่องมืออวนรุนเคยตามข้อ ๑
ให้พนักงานเจ้าหน้าที่ตามกฎหมายว่าด้วยการประมงสามารถดำเนินการออกอาชญาบัตรหรือใบอนุญาตทำการประมงสำหรับเครื่องมือทำการประมงดังกล่าวได้

ข้อ
๓  ให้เจ้าของเครื่องมืออวนรุนตามข้อ
๑ แจ้งความประสงค์จะขอปรับเปลี่ยนเครื่องมือภายใน ๖๐ วัน
นับแต่วันที่คำสั่งฉบับนี้มีผลใช้บังคับ

ข้อ
๔  อาชญาบัตรหรือใบอนุญาตทำการประมงตามข้อ ๑
และข้อ ๒ ให้มีอายุถึงวันที่ ๓๑ มีนาคม ๒๕๕๙ โดยภายหลังจากห้วงเวลาดังกล่าว
การออกใบอนุญาตทำการประมงให้เป็นไปตามหลักเกณฑ์ และวิธีการในการออกใบอนุญาตทำการประมงตามพระราชกำหนดการประมง
พ.ศ. ๒๕๕๘ และกฎกระทรวงที่เกี่ยวข้อง

ทั้งนี้
นับแต่วันประกาศในราชกิจจานุเบกษาเป็นต้นไป[๑]

สั่ง ณ วันที่ ๑๘
ธันวาคม พ.ศ. ๒๕๕๘
พลเรือเอก ณะ  อารีนิจ
ผู้บัญชาการศูนย์บัญชาการแก้ไขปัญหาการทำการประมงผิดกฎหมาย

ปริยานุช
,กัญฑรัตน์/จัดทำ
๒๒ ธันวาคม
๒๕๕๘

นุสรา/ตรวจ
๒๒ ธันวาคม
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๓๓๔ ง/หน้า ๖/๑๘ ธันวาคม ๒๕๕๘